კრავარჟე

კრავარჟე () — ქალაქი ჩეხეთის რესპუბლიკის მორავია-სილეზიის მხარეში. ის ოპავის რაიონში მდებარეობს. ქალაქი 3 მუნიციპალური ერთეულისგან შედგება, კრავარჟეს გარდა მის მუნიციპალიტეტში ერთიანდება დვორჟისკო და კოუტი.

გეოგრაფია
კრავარჟე რაიონულ ცენტრ ოპავიდან აღმოსავლეთით 6 კილომეტრში მდებარეობს. ის ქალაქ ოსტრავიდან 20 კილომეტრითაა დაცილებული. კრავარჟე მდინარე ოპავის მარცხენა ნაპირზეა გაშენებული. კრავარჟეში ნოტიო კონტინენტური კლიმატია, იცის ცივი ზამთარი და თბილი ზაფხული.`

ისტორია
კრავარჟე ისტორიულ წყაროებში პირველად 1224 წელს არის მოხსენიებული. 1224 წლიდან 1263 წლამდე აქაურ მამულებს ბენეშოველი დიდგვაროვნები ფლობდნენ. მოგვიანებით ამ დიდგვაროვანთა ოჯახს კრავარჟელი დიდგვაროვნები დაერქვა. XIII საუკუნიდან XV საუკუნემდე ეს ერთ-ერთი უმდიდრესი თავადთა ოჯახი იყო მთელს მორავიაში. XIII საუკუნის მეორე ნახევარში კრავარჟელმა დიდგვაროვნებმა აქ ციხესიმაგრე ააგეს. ამ ოჯახის ბოლო წარმომადგენელ პეტრ სტრაჟნიცკის ქალაქის გაყიდვა 1420 წელს მოუწია.
მინი|წმინდა ბართლომეს ეკლესია 
მინი|კრავარჟეს მერია
კრავარჟეს მორიგი მნიშვნელოვანი მფლობელი პოლონელი ეზოთერიკოსი, მედიკოსი და ალქიმიკოსი მიხალ სენძივოი იყო, მან კრავარჟეს მამულები ოცდაათწლიანი ომის დროს მიიღო.

კრავარჟეს ციხესიმაგრე 1721–1728 წლებში ბაროკოს სტილში აღადგინეს. 1742 წელს პრუსიის სამეფო ჰაბსბურგთა მონარქიაში შეიჭრა და დედოფალ მარია ტერეზიას თითქმის მთლიანი სილეზიის პრუსიაზე დათმობა მოუწია. ამ დროს კრავარჟეც პრუსიის ნაწილი გახდა. 

1920 წელს სილეზიაში მდებარე ჰლუჩინის ისტორიული რეგიონი კრავარჟეს ჩათვლით ჩეხოსლოვაკიის ნაწილი გახდა. 1938 წელს ქალაქი ნაცისტურმა გერმანიამ დაიპყრო და მას 1945 წლამდე ფლობდა.

საუკუნეების მანძილზე კრავარჟე მხოლოდ სოფელი იყო, 1960 წელს მასთან დვორჟისკო და კოუტი გააერთიანეს და ქალაქის სტატუსი მიანიჭეს.

ღირსშესანიშნაობები
ქალაქის ორი მთავარი ღირსშესანიშნაობიდან ერთ-ერთი კრავარჟეს ციხეა. ეს თავდაპირველად კერძო მფლობელობაში არსებული ბაროკოს სტილის ციხესიმაგრე ქალაქის მთავრობამ 1990 წელს შეიძინა. დღეს ის სოციალურ-კულტურულ ცენტრს წარმოადგენს. ციხის შენობაში განთავსებულია მუზეუმი ეთნოგრაფიული ექსპონატებით. კრავარჟეს ციხის გარშემო 21 ჰექტარ ფართობზე გაშენებულია პარკი, პარკში დარგულია უნიკალური სახეობის ხემცენარეები და მოწყობილია ტბორი.

მეორე ღირსშესანიშნაობა კრავარჟეს წმინდა ბართლომეს ეკლესიაა. ეკლესიის ყველაზე ძველი ნაწილი XVI საუკუნის დასაწყისში აგებული რენესანსის სტილის სამრეკლოა. თავად ეკლესიის შენობა 1896 წელს აშენდა. ეკლესიის მახლობლად დგას წმინდა იან ნეპომუკელის ბაროკოს სტილის ქვიშაქვის ქანდაკება, რომელიც 1730 წელს დადგეს.

ცნობილი ადამიანები
პაველ კრავარჟი (1391–1433) — ჰუსიტი ექიმი, რომელიც ერესისთვის კოცონზე დაწვეს ერეტიკოსობისთვის
მიხაელ სენდივოგიუსი (1566–1636) — პოლონელი ალქიმიკოსი, ფილოსოფოსი და ექიმი
კარლ ალბერტ შერნერი (1825–1889) —  ფილოსოფოსი და ფსიქოლოგი
ივო ჟიდეკი (1926–2003) — ოპერის მომღერალი
იოსეფ იარაბი (1937–2023) — აკადემიკოსი და პოლიტიკოსი
ევჟენ ჰადამჩიკი (1939–1984) — ფეხბურთელი და მწვრთნელი
ალოის ჰადამჩიკი (დაბ. 1952 წელს) — ჰოკეის მწვრთნელი

დაძმობილებული ქალაქები
 ლისკოვა, სლოვაკეთი
 ლუბლინიეცი, პოლონეთი
 ვოჟნიკის გმინა, პოლონეთი

რესურსები ინტერნეტში

სქოლიო

კატეგორია:მორავია-სილეზიის მხარის ქალაქები